སྤྱི་ཚོགས་སློབ་གསོའི་ངོས་ཐད་ནས་བཤད་ན་ཡང་འདི་ལྟར་སྟེ།དཔེར་ན་བུ་མོ་ཞིག་རླུང་འཕྲིན་ལས་ཚན་དུ་ཞུགས་ནས་དྲི་བར་ལན་འདེབས་དུས།འགོ་འཛིན་པས་འདི་ལྟར་བཤད་སྲིད།ཐོག་མར་བུད་མེད་ཞུགས་མཁན་ཧ་ཅང་གིས་ཉུང་ཚུལ་དང༌།དེར་མཐུད་ནས་དྲི་བ་སླ་མོ་ཞིག་འདོན་ཟེར་བ་དང༌།རྗེས་མར་མུ་མཐུད་དུ་ཞུགས་པའི་རེ་བ་ཞུ་བ་བཅས་ཡིན།དོན་འདི་ལས་ང་ཚོས་མཐོང་ཐུབ་པ་ནི་བུད་མེད་ཞུགས་མཁན་ཉུང་བའི་རྒྱུ་རྐྱེན་མང་ཡང་སྐབས་དེར་ཞུགས་མཁན་གྱི་བུ་མོ་དེ་ཁྱད་པར་བ་ཞིག་ཏུ་གསལ་བཤད་བྱས་པ།དྲི་བ་སླ་མོ་ཞིག་འདྲི་ཞེས་བུ་མོ་དེའི་སྤོབས་པ་ཆེར་བསྐྱེད་དང་ཡིད་ཆེས་ལ་གདེངས་འཇོག་ཆེར་མ་བྱས་པ་སོགས་ཀྱི་མྱོང་ཚོར་སྟེར་ལ།གལ་ཏེ་བུ་མོ་རང་གིས་དྲི་བ་སླ་མོ་དེར་ལན་བཏབ་ནས་ཐོབ་ཀྱང་སེམས་སུ་སྔར་བཞིན་རང་ཉིད་ལས་ཚན་དེར་ཞུགས་པའི་དགའ་བ་ཆེར་སྐྱེས་རྒྱུ་མ་རེད།གལ་ཏེ་ལན་མ་ཐོབ་ན་བུ་མོ་ཞུགས་མཁན་ཉུང་བའི་ཁར་རང་ཉིད་ཀྱིས་དྲི་བ་སླ་མོ་ཞིག་ཀྱང་མ་ཤེས་པས་སེམས་ཕམ་པའི་གནས་ཚུལ་འབྱུང་སྲིད་ལ་རྗེས་མར་ཞུགས་རྒྱུའི་སྤོབས་པ་ཡེ་ནས་མེད།དེ་མཚུངས་སུ་ཉན་མཁན་བུ་མོ་ཚོའང་ཞུགས་འདོད་ཀྱི་དབང་དུ་བཏང་རུང་རང་ཉིད་ལའང་དྲི་བ་སླ་མོ་ཞིག་བྲིས་ནས་མ་ཤེས་ན་ཅི་བྱ་སྙམ་པའི་བློ་ཡིས་ཚོད་ལྟ་ཙམ་ཡང་བྱེད་མི་སྲིད་པ་རེད།སྐྱེས་པ་ཚོའི་ཁྲོད་ན་མི་ཤེས་མཁན་མང་ཡང་རང་ཉིད་བུ་མོ་ཉུང་ཤས་ཁྲོད་ཀྱི་ཁྱད་པར་བ་དེ་ཡིན་པས་མ་ཤེས་ན་དེ་ལས་སྡུག་པ་མེད་སྙམ་པའི་སེམས་ཚོར་འབྱུང་སྲིད་པ་རེད།གཞན་ཡང་སློབ་གྲྭ་རེ་འགའ་ནས་གཏམ་བཤད་དང་སྙན་ངག་གྱེར་འདོན་སོགས་ཀྱིས་འགྲན་བསྡུར་སྤེལ་སྐབས་སུ་འང་རྒྱལ་ཕམ་ཁོ་ནའི་དབང་དུ་གྱུར་ནས་བུ་མོའི་བསམ་བློའི་འཕེལ་རྒྱས་དང༌།སྤོབས་པ་སོགས་ཕྱོགས་ཡོངས་ཀྱི་ཐད་ནས་དྲང་བཞག་གིས་དཔྱད་བསྡུར་གནང་བའང་ཤིན་ཏུ་ཉུང༌།རྒྱུ་རྐྱེན་འདི་དག་གིས་བུ་མོ་ཚོའི་ལས་གནས་ཀྱི་རྒྱུགས་ལ་ཞུགས་ནས་ཁ་རྒྱུགས་ལེན་དུས་གྱོང་ཆེན་པོ་རེག་པ་མ་ཟད།སློབ་གསོའི་རང་ཉིད་ཀྱི་ལས་དབང་བསྒྱུར་ནུས་པ་ལའང་ཡིད་ཆེས་ཆེར་སྐྱེས་རྒྱུ་མ་རེད།དེ་བས་སློབ་གསོ་ནི་མི་རིགས་འཕེལ་རྒྱས་ཀྱི་གཞི་རྩ་ཡིན་ལ་མ་ཡུམ་གྱི་སློབ་གསོ་ནི་མིའི་རིགས་འཕེལ་རྒྱས་ཀྱི་རྩ་བ་ཡིན་པས་ཆ་ནས་ད་དུང་མི་འདང་ས་དང་ཞན་ཆ་མང་པོར་དོ་སྣང་དང་དབྱེ་ཞིབ་དང་བསམ་བློ་གཏོང་དགོས་པ་ཁ་ཚ་དགོས་གཏུག་གི་གནད་དོན་རེད་སྙམ།